Eitt ítøkiligt úrslit av FarGen-verkætlanini er, at eitt føroyskt tilvísingargenom verður framleitt. Luttekur tú í FarGen-verkætlanini, verða tínar dátur møguliga eisini nýttar til at seta saman føroyska tilvísingargenomið. Hetta er eitt týdningarmikið amboð innan ílegugransking. Ætlanin við einum føroyskum tilvísingargenomi er at finna fram til, hvussu miðal ílegusamansetingin hjá føroyingum er og at kunna vísa á, hvørjar arvaligar variatiónir eru serliga at síggja í Føroyum. Tað føroyska tilvísingargenomið verður í høvuðsheitum samansett av dátum frá fleiri sonevndum trio´um, tvs. mammu, pápa og barni. Við teirra dátum ber m. a. til at síggja, um frábrigdi (mutatiónir) eru arvað frá foreldrunum, ella um talan er um nýggjar variatiónir. Dáturnar verða einans viðgjørdar í samlaðum høpi og tískil kann einki sigast um tínar ítøkiligu arvaeginleikar. Tú fært tí onga afturboðan um greiningina. Eitt tilvísingargenom kann sigast at vera eitt miðal genom, sum byggir á dátur frá nógvum persónum úr sama landafrøðiliga øki. Tveir persónar úr familjum, sum hava búð í Føroyum í nógv ættarlið, hava sannlíkt fleiri felagseyðkenni í sínum DNA´i enn tveir persónar úr økjum, sum liggja langt frá hvørjum øðrum. Eitt tilvísingargenom kann sostatt sigast at vera eitt genom, sum umboðar fólk í einum ávísum landafrøðiliga avmarkaðum øki. Tilvísingargenomið kann nýtast sum tilvísing ella samanberingargrundarlag í sambandi við ílegugransking av einstaklingum ella sjúklingabólkum. Tekna teg til FarGen Fyll út teigarnar og fá kunningartilfar um FarGen sendandi. Blóðroynd verður tikin eftir nærri avtalu.